Din iPhone får en intelligent læge ombord

Apple arbejder på en dramatisk opgradering af Sundhed-app’en, der næste år kan give iPhone-brugere deres helt egen digitale sundhedscoach. Ifølge techjournalist Mark Gurman fra Bloomberg er Apple i fuld gang med et internt projekt under kodenavnet Mulberry, som skal gøre iPhone til en intelligent medspiller i din sundhed – og måske endda en slags virtuel læge.

Den nye funktion er planlagt til at blive lanceret i foråret eller sommeren 2025 som en del af iOS 19.4. Her bliver Sundhed-app’en forvandlet til et langt mere avanceret redskab, drevet af kunstig intelligens og trænet på data fra rigtige læger.

Din personlige sundhedspartner

Den AI-baserede sundhedscoach bliver ifølge Gurman beskrevet som en agent, der i høj grad skal “efterligne” den rolle, din praktiserende læge har. Systemet vil analysere brugerens sundhedsdata – især fra Apple Watch – og omsætte det til konkrete anbefalinger inden for alt fra kost og søvn til motion og mental sundhed.

Samtidig arbejder Apple på at hyre eksperter som diætister, søvnspecialister, fysioterapeuter, psykologer og hjertekarspecialister til at bidrage med indhold. En del af det nye setup bliver nemlig videoer, hvor lægefaglige eksperter forklarer komplekse helbredstendenser, så de bliver lettere at forstå for almindelige brugere. Disse videoer skal optages i et nyt studie i Oakland, Californien, og Apple sigter endda efter at finde en velkendt sundhedsprofil til at være frontfigur for tjenesten – en slags Dr. Apple, om man vil.

Kalorieoverblik og kameratræning

Et af de centrale fokuspunkter bliver madregistrering. Den nye AI-coach vil kunne hjælpe med at holde styr på, hvad du spiser, og komme med forslag til forbedringer i din kost. Det er en funktion, Apple længe har arbejdet på – og som nu ser ud til at blive integreret direkte i Sundhed-app’en.

Men det stopper ikke der. Apple eksperimenterer også med at bruge kameraet på iPhone til at analysere dine træningsrutiner. Ideen er, at kameraet skal kunne observere dine bevægelser og give tekniske råd til, hvordan du kan forbedre din form eller undgå skader. På sigt forventes disse funktioner at blive bundet sammen med Apple Fitness+.

Tim Cook: Sundhed som Apples største aftryk

Initiativet er i tråd med Tim Cooks vision om, at Apples vigtigste bidrag til samfundet i fremtiden ikke skal være iPhone eller Mac – men inden for sundhed. Med Project Mulberry tager Apple endnu et skridt i retning af den målsætning, hvor teknologien bliver din nærmeste allierede i jagten på et sundere liv.

Det er stadig uvist, hvor avanceret den digitale læge bliver fra start, men måske får vi en bedre ide om det i starten af juni måned, når Apple vokser iOS 19 frem på deres World Wide Developers Conference.

Din iPhone får en intelligent læge ombord