iOS 19 og MacOS 16 får dramatisk nyt design om få måneder

Apple planlægger de største designændringer i årevis på tværs af sine operativsystemer. Ifølge en rapport fra Bloomberg vil de omfattende ændringer blive afsløret på WWDC 2025 til juni.

De kommende opdateringer til iOS 19 og iPadOS 19 har kodenavnet “Luck”, mens macOS 16 går under navnet “Cheer”. Målet med opdateringerne er at skabe en mere sammenhængende brugeroplevelse på tværs af Apples enheder, så brugere, der skifter mellem iPhone, iPad og Mac, vil opleve en mere ensartet grænseflade.

Største opdatering siden Big Sur og iOS 7

Hvis rapporterne er korrekte, bliver opdateringen til macOS 16 den mest markante ændring siden Big Sur-opdateringen i 2020. For iPhone-brugere bliver ændringerne sammenlignet med det skift, der skete med iOS 7, som introducerede det flade og minimalistiske design, der stadig præger iOS i dag.

Designet i iOS 19 og MacOS 16 vil angiveligt tage inspiration fra visionOS, styresystemet til Apple Vision Pro-headsettet. Ikoner, menuer, apps, vinduer og systemknapper får et nyt udtryk, der skal gøre hele brugeroplevelsen mere moderne og strømlinet. Ændringerne bliver dog ikke kun kosmetiske – brugergrænsefladen vil også blive tilpasset for at gøre navigering mere intuitiv.

iPad og Mac forbliver adskilte

Selvom designet på tværs af iOS, iPadOS og macOS bliver mere ensartet, planlægger Apple stadig at holde de forskellige platforme adskilt. Det betyder, at iPad ikke kommer til at køre macOS – en beslutning, der sandsynligvis handler om at fastholde kunderne i Apples økosystem ved at opmuntre dem til at eje både en iPad og en Mac. Ønsket om MacOS på iPad, der i øvrigt sagtens kan køre softwaren, er ellers stort blandt Apple brugere.

Skal rette op på Apple Intelligence problemer

Ændringerne kommer på et tidspunkt, hvor Apple kæmper med at levere forbedringer på AI-fronten. Den mere personlige version af Siri, som skulle være lanceret i iOS 18.4, er blevet forsinket. Det er stadig uvist, om den forbedrede Siri når med i iOS 19 – eller om Apple vælger at vente endnu længere. Under alle omstændigheder er der voldsom usikkerhed om, hvornår den kommer på dansk, ligesom der har været med de resterende dele af Apple Intelligence, som stadig ikke er på dansk på trods af, at de er lanceret på andre sprog i EU.

Apple har endnu ikke officielt bekræftet detaljerne om de kommende opdateringer, men hvis Bloomberg-rapporten holder stik, får vi første glimt af de nye designændringer på WWDC 2025 til sommer.

iOS 19 og MacOS 16 får dramatisk nyt design om få måneder